Notum sit omnibus quod Pontius et Wichardus, canonici Sancti Vincentii, per manum Artaldi decani dederunt Christiano de Palude quamdam vineam que erat de mensa fratrum, eo tenore ut in festivitate Sancti Vincentii decem solidos Matiscensis monete, bone et probate, quotannis predictis fratribus persolveret. Est autem hec vinea ad portam Bellijoci, in superiori parte ad dexteram, et terminatur ab oriente vinee Sancte Marie, et ab occasu cum laterali nemore, a meridie vero via que ducit ad portam predicti castri; hanc quoque vineam prenominatus Poncius Sancto Vincentio dedit.